Els Xiquets de Reus carreguen el 4d9f a la diada del Mercadal TJERK VAN DER MEULEN\nReusLa Colla Vella dels Xiquets de Valls torna a demostrar el seu potencial en una diada del Mercadal que ha servit per certificat la gran temporada dels Xiquets de Reus. La colla local ha repetit el seu castell màxim, el tres de nou amb folre i ha coronat el primer quatre de la temporada. El nou sistema de rondes, més flexible amb els peus desmuntats de les construccions de gamma extra, ha permès que l’actuació no s’allargués més enllà de les quatre hores. El màxim nivell avui ha estat reservat pels vallencs i pels vilafranquins. Els Xiquets de Reus, els Capgrossos de Mataró i la Colla Jove Xiquets de Tarragona han arrodonit la festa amb els seus castells de nou pisos.\nEls Castellers de Vilafranca descarreguen el 2d9fm a la diada del Mercadal Tjerk Van Der Meulen\nLa Colla Vella dels Xiquets de Valls descarrega el 2d8 sense folre a la diada del Mercadal Tjerk Van Der Meulen\nEls Capgrossos de Mataró descarreguen el 4d9f al Mercadal de Reus Tjerk Van Der Meulen\nLa Colla Jove Xiquets de Tarragona descarrega el 4d9f a la diada del Mercadal Tjerk Van Der Meulen\nxiquets collavella Verds capgrossos JoveDeTarragona reus castellers


Fe i Fets: ‘Déu exigeix un compromís amb la justícia’ – Vinaròs News\nFE I FETSPENSAMENTS 20 Abril, 2019 Vinaròs News\nFe i fets66 Josep Miquel Bausset52 pensaments211\nJOSEP MIQUEL BAUSSET «Aquests dies s’ha parlat molt de l’incendi del temple de Notre Dame de París. Però els milers d’homes, de dones i...\n«Aquests dies s’ha parlat molt de l’incendi del temple de Notre Dame de París. Però els milers d’homes, de dones i de xiquets que moren al Mediterrani, i que també són temples de Déu, desgraciadament ja no són notícia.» Per: Josep Miquel Bausset 19.04.2019 00:00 Favorit Sense anuncis Aquesta és l’actitud que el papa Francesc demana als cristians en l’Exhortació ‘El goig de l’Evangeli’ (E.G. 203). I és aquest el clam indignat de molts cristians davant l’actitud del president del govern espanyol, el Sr. Pedro Sánchez, qui finalment ha autoritzat a salpar del port de Barcelona el vaixell Open Arms, després de més de cent dies bloquejat sense poder eixir a la mar.\nFinalment el Sr. Sánchez ha autoritzat el vaixell perquè porte ajuda humanitària als refugiats que es troben a les illes gregues de Lesbos i de Samos, però no els ha donat permís per fer a tasques de rescat d’immigrants en el Mediterrani central. En cas contrari serien multats. Jesús lluità contra el mal i denuncià la situació d’opressió dels més pobres i dels més fràgils de la societat. Jesús va saber estar al costat dels qui sofrien i dels qui es trobaven explotats pel poder polític i religiós del seu temps, i per això va estar al costat dels més desvalguts, per alliberar-los de les càrregues feixugues que els imposaven els poderosos. L’actitud de Jesús va ser sempre una actitud d’alliberament, per donar sentit a la vida, i més encara, a la vida a aquells que no trobaven cap motiu per a viure. Per això Jesús no freqüentava els palaus d’Herodes o de Pilat. Jesús vivia als carrers i a les places de Galilea, juntament amb els més pobres i oprimits.\nEl papa Francesc, en l’exhortació ‘El goig de l’Evangeli’ ens crida al compromís amb la justícia en la defensa dels més vulnerables, com els refugiats. Com va fer Jesús. I així ho expressa el papa quan ens exhorta a anunciar ‘un Déu que exigeix un compromís amb la justícia’ (E.G. 203). És aquest Déu que ‘derroca els poderosos del soli i exalça els humils’ (Lc 1:52). Déu dels pobres i dels oprimits, Déu dels qui ploren i dels desconsolats, Déu que allibera, i que per això mateix ens demana que també nosaltres alliberem els oprimits i els qui sofreixen. D’ací que la nostra fe ha d’anar acompanyada d’un compromís per la justícia. Com ha dit en una piulada a Twitter Sor Lucía Caram, ‘Salvar vides és una obligació’, mentre que ‘penalitzar qui les salva és un crim’. I és que l’amor fratern només es mostra donant la vida pels germans. No amb paraules o discursos buits. Per això el nostre Déu no és el Déu que es mira el món amb indiferència o amb curiositat. Ni tampoc no és el Déu de la por.\nEl nostre Déu, perquè és el Déu amor, aposta per l’home i sobretot per l’home que viu en el dolor o en l’opressió, per tal d’alliberar-lo de totes aquelles cadenes injustes que el priven de viure amb plenitud. La mediocritat i la hipocresia dels dirigents polítics que, al Mediterrani, deixen morir (per acció o per omissió) els refugiats que fugen de la guerra i de la fam, és un crim. I és que salvar vides, com diu Sor Lucía, ‘és una obligació, no un delicte’. I amb la seua actitud, el Sr. Sánchez es renta les mans. Aquell que pensa que ser cristià es només anar a missa, s’equivoca de dalt a baix. El cristià és aquell que, com Jesús, viu compromès amb l’alliberament de l’home i de la dona. El cristià és aquell que trenca les cadenes de l’opressió i que obre camins de llibertat i d’alliberament. Cristià, deixeble de Jesús, és qui amb valentia i generositat es juga la vida per tal de donar vida a aquells que els poderosos marginen o anul·len. El cristià és qui, amb l’alegria de Pasqua obre camins d’esperança i dóna nou alè de vida als qui es troben en la fossa de la falta de sentit. En l’exhortació, el papa Francesc ens recorda que ‘L’Evangeli ens convida a córrer el risc del trobament amb el rostre de l’altre, amb el seu dolor, amb la seva presència física que ens interpel·la amb el seu dolor i els seus reclams.’\nEl 9 d’octubre passat, el president Ximo Puig va atorgar l’Alta Distinció de la Generalitat Valenciana a totes les persones que van fer possible l’acolliment dels 629 refugiats rescatats al Mediterrani i que arribaren al port de València a bord dels vaixells Dattilo, Aquarius i Orione. Aquestes persones acollides al País Valencià les havien rebutjades diversos països, que, amb indiferència, els havien tancat les portes. No és una incongruència que després d’acollir uns immigrants (com va fer el País Valencià) ara no es permeta que l’Open Arms puga rescatar la gent que s’ofega? I per això Déu continua morint al Mediterrani. Aquests dies s’ha parlat molt de l’incendi del temple de Notre Dame de París. Però els milers d’homes, de dones i de xiquets que moren al Mediterrani, i que també són temples de Déu, desgraciadament ja no són notícia.\nEls dirigents polítics de la vella Europa, entre ells el Sr. Sánchez, miren cap a un altre costat, amb indiferència i amb menyspreu per les vides humanes que continuen morint ofegades i que converteixen el Mare Nostrum en Mare Mortum. Però com diu el llibre del Gènesi: ‘El crit de la sang del teu germà em clama des de la terra’ (Gn 4:10).


Dins la bombolla\nSi visqués a Berlín, aquesta Setmana Santa podria anar a Mallorca per visitar la meva família, sempre que ho fes en un espai obert i públic, i no a casa dels meus pares ni amics, perquè estan prohibides les reunions externes al nucli de convivència sota el mateix sostre. Hauria d’allotjar-me en un hotel o llogar un apartament. No visc a Alemanya, sinó a Barcelona, on hi ha confinament perimetral i només està permès sortir de la comarca si és amb la pròpia bombolla. Com que no conduesc, hauria d’anar en tren o autobús allà on m’adreçàs, encara que hi hagi més risc de contagi en el transport públic que al cotxe de l’al·lot amb qui surto, o de qualsevol de les persones que formen part del meu entorn immediat.\nBé, he posat “on m’adreçàs”, però tornen a quedar excloses la casa de familiars i amics, i la de l’al·lot amb qui surto, perquè no vivim junts ni tenim manera (ni ganes, ni cap necessitat) d’acreditar la nostra relació. Imaginem que el diumenge de Pasqua, un mosso pica a la porta de l’apartament on hipotèticament hem decidit passar uns dies: “Vinc a comprovar que tots els aquí presents surten al llibre de família”. Sona desproporcionat, però la qüestió és que ara mateix poden aturar el cotxe on anam i fer exactament això, segons les restriccions sanitàries.\nAmb l’excusa de la pandèmia, s’està avalant una intromissió en la intimitat\nAmb l’excusa de la pandèmia, s’està avalant una intromissió en la intimitat i un control de l’estil de vida que ningú sembla qüestionar gaire. Abans d’aplicar una norma, cal plantejar-se si és necessària, quins objectius té, si serà eficaç, si és procedent i factible, quin és el seu abast i on és el límit. En cas contrari, i sense presentar-la d’una manera clara, resultarà molt difícil de sostenir, atès que no podrà explicar-se. Una norma sense fonament és una norma arbitrària, i l’absurditat afegeix desconcert a una situació prou carregada ja d’incertesa.\nEl cúmul d’incongruències i decisions sense sentit d’aquest darrer any sembla una invitació a desobeir. Perquè, per a qui i per a què estan dissenyades aquestes mesures? Per apaivagar els lobbies turístics? Perquè els dirigents puguin passar les vacances en la seva segona residència sense saltar-se la llei? D’altra banda, a quina realitat responen aquestes restriccions, que ignoren la situació i els problemes de la majoria de la societat? Es diria que a cap. O potser la solució és tan simple com que em casi i em traslladi a Alemanya per poder moure’m amb més llibertat? És així com se supera una pandèmia? Fa massa temps que estan dins la seva bombolla.


Avís legal - Carn Online ESCOFET OLIVER\nCONDICIONS D'ACCÉS A LA PÀGINA WEB\nAmb la finalitat de complir amb la legalitat vigent i atorgar seguretat i confiança a tots els seus usuaris, els informem, en virtut de la Llei 34/2002 de Servicios de la Sociedad de la Información y de Comercio Electrónico, que aquesta pàgina Web és propietat d’ESCO FRESC, S.L.U., amb domicili al C/ LES PLANES 1, SANT JOAN DESPI (BARCELONA), amb C.I.F. nº B63206825 i inscrita al Registre Mercantil de Barcelona amb les següents dades: Tom 35653 , Foli 0169, Full 275462.\nPer a qualsevol consulta o proposta, contactar-nos a l’e-mail info@carnescofetacasa.com o trucant al telèfon 902 10 59 52.\nAquesta pàgina web es regeix per la normativa exclusivament aplicable a Espanya, quedant sotmesa a ella, tant nacionals com estrangers que utilitzin aquesta pàgina web.\nL'accés a la nostra pàgina web per part de l'usuari és gratuït i està condicionat a la lectura prèvia i acceptació íntegra, expressa i sense reserves d'aquestes CONDICIONS GENERALS D'ÚS, vigents en el moment de l’accés, que demanem que es llegeixin detingudament. Si l'usuari no està d'acord amb aquestes condicions d'ús, tindrà que abstenir-se d'utilitzar aquest portal i d'operar en ell.\nEl suministrament de dades personals i la compra de productes mitjançant el nostre portal requereix una edat mínima de 14 anys, o en el seu cas, disposar de capacitat jurídica suficient per contractar.\nEn qualsevol moment podem modificar la presentació i configuració de la nostra pàgina web, ampliar o reduir serveis, i inclús suprimir-la de la Xarxa, així com els serveis i continguts prestats, tot això de forma unilateral i sense previ avís.\nA. Propietat Intelectual\nTots els continguts, textos, imatges i codis font són propietat d’ESCO FRESC, S.L.U. o de tercers a qui s’ha adquirit els seus drets d’explotació, i estan protegits pels drets de Propietat Intelectual i Industrial.\nL’usuari únicament té dret a un ús privat dels mateixos, sense ànim de lucre, i necessita autorització expressa d’ESCO FRESC, S.L.U. i del titular dels drets per a modificar-los, reproduir-los, explotar-los, distribuir-los o qualsevol dret pertanyent al seu titular.\nESCO FRESC, S.L.U. és una marca registrada, i està prohibida la seva reproducció, imitació, utilització o inserció d’aquestes marques sense la nostra autorització.\nL’establiment d’enllaços al nostre portal no confereix cap dret sobre el mateix, i s’autoritza exclusivament a permetre l’accès a la nostra pàgina web, quedant prohibida en altres pàgines la reproducció total o parcial de les imatges i continguts del nostre portal. Així mateix, només el fet d’establir un enllaç a la nostra pàgina web no dóna dret a atorgar-se la categoria de col·laborador o soci d’ESCO FRESC, S.L.U.\nL'accés a la nostra pàgina web es gratuït i no necessita subscripció o registre previs. No obstant això, per fer ús de determinats serveis i per a la compra dels nostres productes és necessari registrar-se, omplir formularis i abonar els productes adquirits. Aquests casos seran identificats degudament a la pàgina web, amb fàcils indicacions per registrar-se i/o, en el seu cas, comprar productes.\nL'usuari haurà d'accedir a la nostra pàgina web d'acord amb la bona fe, les normes d'ordre públic, aquestes condicions generals d'ús. L'accés al nostre lloc web es fa sota la responsabilitat pròpia i exclusiva de l'usuari, que respondrà en tot cas dels danys i perjudicis que causi a tercers o a nosaltres mateixos.\nL'usuari té expressament prohibida la utilització i obtenció dels serveis i continguts oferits en aquesta pàgina web per procediments diferents als estipulats en aquestes condicions d'ús i, en el seu cas, en les condicions particulars que regulin l’adquisició de determinats productes.\nTenint en compte la impossibilitat de control respecte a la informació, continguts i serveis que continguin altres websites als que es pugui accedir mitjançant els enllaços que la nostra pàgina web posa a disposició de l’usuari, comuniquem que ESCO FRESC, S.L.U. queda eximida de qualsevol responsabilitat per danys i perjudicis de tota classe que puguin derivar per la utilització d’aquestes pàgines web alienes a la nostra empresa per part de l’usuari.\nESCO FRESC, S.L.U. es reserva el dret unilateral i sense previ avís de donar de baixa a qualsevo usuari que l’organització entengui que ha vulnerat les condicions que regeixen l’ús de la nostra pàgina web, sense que l’usuari tingui dret a reclamació de cap tipus per aquestes accions.\nESCO FRESC, S.L.U. es reserva el dret d’exercitar les accions legals oportunes contra aquells que vulnerin les presents condicions generals d’ús, acceptant l’usuari que la no inicació d’aquestes accions no constitueix una renúncia formal a les mateixes, restant aquestes vigents fins als terminis de prescripció de les infraccions.\nPosant a disposició de l'usuari aquesta pàgina web, volem oferir-li tota una sèrie de serveis i continguts de qualitat, amb la màxima diligència en la prestació d’aquests serveis i continguts i en els mitjans tecnològics utilitzats. No obstant això, no responem davant la presència de virus o altres elements que d’alguna forma puguin fer malbé el sistema informàtic de l’usuari.\nL’usuari assumeix l’exempció de qualsevol responsabilitat d’ESCO FRESC, S.L.U. per causes de força major, incloses les fallades tecnològiques pròpies o alienes derivades de l’estat actual de la tecnologia.\nL’usuari té prohibit qualsevol tipus d’acció sobre el nostre portal que origini una excesiva sobrecàrrega de funcionament als nostres serveis informàtics, així com la introducció de virus, o instal·lació de robots, o software que alteri el normal funcionament de la nostra web o, en definitiva, pugui causar danys als nostres sistemes informàtics.\nTota adquisició de productes mitjançant aquesta pàgina web es regirà per les “Condicions Generals de Compra”, en especial, en allò referent a preus, impostos, lliurament de productes i devolucions. L’usuari ha d’acceptar les condicions de compra dels productes abans d’adquirir-los.\nL'usuari assumeix tota la responsabilitat derivada de l'ús de la nostra pàgina web i es l'únic responsable de tot efecte directe o indirecte que es derivi sobre la pàgina web, incloent, de manera enunciativa i no limitativa, tot resultat econòmic, tècnic o jurídic advers, a més de la defraudació de les expectatives generades pel nostre portal, i l’usuari està obligat a mantenir indemne a ESCO FRESC, S.L.U. per qualsevol reclamació derivada, directa o indirectament, dels fets.\nESCO FRESC, S.L.U. queda exonerada de responsabilitat per qualsevol reclamació respecte als drets de propietat intel·lectual dels articles i imatges publicades al seu portal, i no garantitza l’exactitud, veracitat i vigència dels continguts d’aquesta pàgina web, ja siguin propis, de tercers, o enllaçables a altres websites, quedant totalment exonerada de qualsevol responsabilitat derivada de l’ús dels mateixos.\nTotes les imatges dels nostres productes publicades a aquesta pàgina web tenen caràcter exclusivament orientatiu, a efectes de facilitar a l’usuari la seva identificació i descripció. En conseqüència, el producte final adquirit pel client pot diferir de la imatge ofertada en la pàgina web.\nESCO FRESC, S.L.U. queda exonerada de qualsevol responsabilitat derivada de qualsevol reclamació, inclòs el pagament d’honoraris a advocats per les demandes i reclamacions originades per tercers per l’incompliment per part de l’usuari de les nostres condicions d’ús, accés i política de privacitat, o qualsevol altra reclamació per l’incompliment de la legislació vigent.\nL’usuari reconeix que ha entés tota la informació respecte a les condicions d’ús del nostre portal i reconeix que són suficients per a l’exclusió de l’error en les mateixes i, per tant, les acepta íntegrament i expresament.\nL’usuari és plenament conscient de que la navegació per la present pàgina web, així com la utilització dels seus serveis, implica l’acceptació de les presents condicions d’ús.\nTot el relatiu a la nostra pàgina web es regeix exclusivament per las lleis de l'Estat espanyol. En el cas de que es produeixi qualsevol tipus de discrepància o diferència entre les parts en relació a la interpretació i el contingut d'aquesta pàgina web, totes les parts es sotmeten, amb renúncia expressa a qualsevol altre fur, als jutjats i tribunals de Barcelona.\nD. Vigència de les condicions generals d’accés a la web\nAquestes Condicions Generals d’Ús han estat modificades amb data 02/02/2010. En qualsevol moment podem procedir a la seva modificació: si us plau, comproveu la data d’emissió en casa ocasió en que us connecteu a la nostra pàgina web i així tindreu la certesa de que no s’ha produït cap modificació que l’afecti.\nPer a qualsevol qüestió respecte a les Condicions d’Ús de la nostra pàgina web, us podeu posar en contacte amb nosaltres amb les dades indicades anteriorment.\nGarantia Escofet Oliver


CICLE MITJÀ -LA MERCÈ- Martorell: Hem aconseguit el diploma de la setmana de la programació!\nHem aconseguit el diploma de la setmana de la programació!\nA tercer hem començat la gran aventura de programar, que és aprendre el llenguatge dels ordinadors per aconseguir que facin allò que volem. Hem començat donant ordres als angry birds i a la Elsa de Frozen per aconseguir acomplir les diferents missions proposades, ha estat molt divertit i hem rebut un diploma per la feina realitzada!\nA més durant aquesta setmana, del 10 al 18 d'octubre, la nostra activitat ha estat inclosa dins la "setmana del codi" o Codeweek que s'ha celebrat a tota Europa, fins i tot hem sortit a la pàgina de l'Ajuntament de Martorell!\nEncara queda molt per aprendre i de ben segur que properament us sorprendrem amb les nostres feines!\nPublicat per Cicle Mitjà La Mercè -Martorell- a 10/18/2015\nEtiquetes de comentaris: 3r, informàtica\nL'EXPOSICIÓ DE MONIATOS, UN ÈXIT!\nCicle Mitjà va al Teatre\nKEEP CAL & FEM MONIATOS!\nRelaxació al final de les sessions de EF.\nHem aconseguit el diploma de la setmana de la prog...\nBAYARD Revistes 4t B


El Manlleu supera el Tona en el derbi osonenc - Canal Taronja Osona i Moianès\nIniciNotíciesEsportsEl Manlleu supera el Tona en el derbi osonenc\nL’AEC Manlleu es va emportar el derbi osonenc de la tercera jornada de Primera Catalana davant la Unió Esportiva Tona per 3-1, en un partit en què els locals van dominar des del principi. Amb aquesta victòria el Manlleu suma els primers tres punts de la temporada, per contra el Tona encadena tres derrotes consecutives i segueix a la dissetena posició amb 0 punts.\nA la primera rematada a porteria el Manlleu va inaugurar el marcador al 25′, després d’una jugada col·lectiva que va finalitzar Raül Campayo. A la represa, el Tona va amenaçar la porteria local, però el Manlleu, amb un gol de Bellido, posava més distància al marcador. Eloi Sánchez, al minut 61′ feia el 2-1 després d’una gran jugada individual de Pol Coll, però l’alegria no va durar gaire als visitants, perquè Martí Soler feia una gran diana per fer el definitiu 3-1.\nAmb la victòria el Manlleu se situa 12è de la classificació igualat a punts amb el Mollet, rival al qual s’enfrontarà la setmana vinent. Per la seva banda, el Tona rep el Parets entrenat per Miquel Muñoz el diumenge al matí.\nInfo Taronja – 14/03/2017\nEN IMATGES – Caramelles i Aplec Caramellaire de St Julià de Vilatorta\nArrels – Cau de Bruixes


La IV Fira Modernista d’Alcoi, dedicada a ‘La màgia del passat’ | ARA Multimèdia\nSe celebrarà del 20 al 26 de setembre amb activitats encara per determinar.\nLa Fira Modernista d’Alcoi de 2021 se celebrarà amb restriccions del 20 al 26 de setembre. A hores d’ara es desconeix quines activitats es podran dur endavant i quines no, però Lorena Zamorano, regidora de Turisme, assegura que “hi ha una agenda molt completa que es farà pública pròximament”.\nLa tercera setmana de setembre, Alcoi tornarà uns anys enrere gràcies a la seua Fira Modernista ja consolidada, La principal diferencia respecte a les fires de “l’antiga normalitat” serà el tipus d’activitat i l’afluència de gent. Per aquest motiu, Turisme no farà tanta promoció fora d’Alcoi.\nLorena Zamorano indica que en aquesta 4ª edició “no hem volgut dedicar la Fira a cap personatge en concret perquè sabem que la Fira no podrà desenvolupar-se amb normalitat”. Des de l’Ajuntament desconeixen quines activitats podran celebrar-se a causa de la situació sanitària i aposten, sobretot, per “la part més divulgativa i cultural”, ja que “pensen que no hi haurà problema” en realitzar exposició, xerrades o activitats d’aquest tipus.


Eines de cooperació local\nDimecres, 13 Juliol 2016 20:47\nCoordinació i direcció del curs “Arquitectes i cooperació local. Eines i experiències actuals”. Escola Tècnica Superior d'Arquitectura de València, Col·legi Oficial d´Arquitectes de la Comunitat Valenciana i Ca Revolta, València, 2009\nEl treball de SOSTRE en el barri de Velluters sorgeix en 2009 amb la petició d'assessorament tècnic per part de la plataforma veïnal “Recuperem el Princesa, reviscolem el barri”. La col·laboració s'inicia amb l'estudi de la situació urbanística del present, passat i futur del lloc i entorn del desaparegut Teatre Princesa, motivats per la inquietud d'intentar evitar que un lloc tan emblemàtic per a la vida del barri es convertira en un solar més dels molts que jalonen Ciutat Vella.\nAmb el solar del Princesa com a fil conductor es van realitzar consultes públiques i jornades i tallers sobre cooperació local. Van participar veïns i veïnes, associa-ciones i col·lectius veïnals i professionals de la Federació d'Arquitectura Social. Els tècnics participants en el curs van realitzar labors d'assessorament i assistència tècnica en matèria urbanística, arquitectònica i tecnològica, així com de recolze en el procés de participació ciutadana, amb la finalitat d'adquirir en el intercanvi coneixements que incideixen en la difusió de l'urbanisme participatiu i la reflexió sobre la professionalització de l'arquitecte o arquitecta en aquest camp.\nEs va crear, amb la informació arreplegada, un dossier didàctic de procediments i metodologia de treball, protocols d'actuació i mètodes participatius, que permeta als tècnics planificar i gestionar amb eficàcia els plans, programes i projectes de desenvolupament local.\nDimecres, 09 Març 2016 18:23\nOrganització del Concurs Internacional d´Idees "Imagina Velluters". Intervencions urbanes de caràcter temporal en solars al barri de Velluters (València), 2009-2010\n“Imagina Velluters” és una IAP, projecte d'Investigació-Acció-Participativa de barri. Amb el solar de l'antic Teatre Princesa com a fil conductor, s'organitzen una sèrie d'activitats, jornades i tallers per a la millora del paisatge urbà amb la participació social com a metodologia. S'idea una eina de transformació creativa i oberta a través de la participació. El concurs d'idees “Imagina Velluters”, pretén donar resposta a la gran quantitat de buits urbans en forma de solars presents en el barri, que contribueixen a la deterioració de la vida en el mateix, utilitzant el propi barri com a museu i fòrum de discussió.


Escriptura i Anàlisi de Guions Audiovisuals, nou postgrau de la Facultat Javier Guallar dj., 17/05/2018 - 12:56\ndt., 15/05/2018 - 18:10\ndc., 25/04/2018 - 15:56\ndl., 23/04/2018 - 20:42\nLlegeix més sobre Al Campus Sants ja podem gaudir del jardí de la biblioteca\nEl Campus Sants té nova administradora: Ana Sánchez\ndl., 23/04/2018 - 20:25\nEl Campus Sants té nova administradora: Ana Sánchez Martínez. L'Ana Sánchez és llicenciada en Geografia i Història (1990) i treballa a la UB des de l’any 1988 amb diferents responsabilitats: primer, administrativa de departament; després, cap de la Secció de personal a la Divisió IV i a la Divisió V durant 9 anys; més tard, cap de la Secretaria de la Facultat de Pedagogia durant 13 anys més; i finalment cap de la secrertaria de la nova Facultat d’Educació quan es van fusionar Pedagogia i Formació de Professorat (càrrec que ha exercit durant 4 anys ). Li desitgem molt d'èxit en aquesta nova etapa que ara comença entre nosaltres.\nLlegeix més sobre El Campus Sants té nova administradora: Ana Sánchez


Protegeix com puguis\nCARLES RIBAS I BLANCHÉ Tot i que ja han passat vint-i-cinc anys, qui més qui menys recorda encara El guardaespadas, pel·lícula que a pesar de la seva dubtosa qualitat artística va esdevenir un èxit rotund gracies a les cançons de la malaguanyada Whitney Houston i l'idil·li que s'establia entre la mateixa Houston i el professional guardaespatlles que interpretava Kevin Costner. Els responsables de El otro guardaespaldas han volgut jugar una mica a parodiar aquest «hit» dels noranta, tant en el mateix títol com en el cartell promocional, tot i que, en aquest cas, ens trobarem amb una parella que es pot definir de totes les formes possibles excepte de romàntica.\nD'aquesta manera, El otro guardaespaldas segueix el canons establerts de les anomenades «buddy movies» (en les quals dos personatges normalment de caràcters antagònics es veuen obligats a confiar l'un amb l'altre) per a presentar-nos a Michael Bryce, un prestigiós professional en l'art d'oferir seguretat a tot aquell que requereixi els seus serveis. El seu nou client, però, serà ni més ni menys que Darius Kincaid, un dels assassins a sou més perillosos i coneguts del món i que, a més a més, manté amb Bryce una forta enemistat forjada al llarg dels anys en què s'han anat trobant i enfrontant en diverses situacions i en els indrets més exòtics. No obstant, Kincaid ha d'anar a declarar com a testimoni a la Haia en el judici que s'està desenvolupant contra un cruel dictador de l'Europa de l'Est, i a pesar de no ser sant de la seva devoció, sap que Bryce esdevé el millor guardaespatlles possible per a la seva seguretat. D'aquesta manera, els dos protagonistes iniciaran una mena de gimcana que els durà d'Anglaterra a la Haia al llarg de les vint-i-quatre hores que hauran de passar plegats, sempre amb l'amenaça de tots els pinxos que el dictador ha contractat per evitar que arribin sans i estalvis al judici.\nEl otro guardaespaldas compta amb una parella protagonista formada per Ryan Reynolds i Samuel L. Jackson, els quals ja estan més que avessats a aquests tipus de propostes: Jackson pels films protagonitzats a les ordres de Quentin Tarantino o fent parella amb Bruce Willis a la tercera entrega de Jungla de cristal i Reynolds per la seva composició de divertit antiheroi a Deadpool. Gary Oldman i Salma Hayek arrodoneixen el repartiment d'aquest film que ha arrasat en la seva estrena nord-americana.


El pirateig de diaris i revistes a través de les xarxes socials o WhatsApp és delicte - Diari de Girona\nEl pirateig de diaris i revistes a través de les xarxes socials o WhatsApp és delicte\nEn els últims dies s'ha detectat el pirateig dels continguts de diaris i revistes, i la seva difusió a través de les xarxes socials o de WhatsApp, fet que es tracta d'un delicte perseguible i penat. En concret es tracta d'un delicte contra la propietat intel·lectual i industrial, segons indiquen fonts jurídiques, que porta associades penes d'entre sis mesos i quatre anys de presó, així com una multa de dotze a vint-i-quatre mesos. Incorren en ell les persones que realitzen la difusió il·legal del diari, tant la que duu a terme el primer enviament dels continguts, com aquells que van reexpedint-lo als seus diferents contactes, moltes vegades sense saber que es tracta d'un delicte.\nEn el cas de Diari de Girona va circular per les xarxes una notícia manipulada on es parlava d'un positiu per coronavirus a l'Estartit que mai va existir. L'autor de la manipulació va enviar una captura de pantalla de la web amb una notícia amb el titular i el text manipulat.


Mar García Albert (València, 1980) troba a Before and After (Abans i després) –instal•lació de Franck Scurti (Lió, 1965) al Palais de Tokyo de París el 2002– un dels referents inicials per a 75°. Scurti introdueix un joc performatiu que crida especialment l’atenció de la pintora valenciana. Unes quantes cadires de jardí, pintades de blau, es troben repartides per l’espai expositiu com a punts de descans per a informadors i guardes de seguretat. La pintura està humida, de manera que quan s’aixequen de les cadires, uns i altres es passegen per les sales amb franges blaves impregnades a la roba.\nMés enllà de les dinàmiques de col•laboració entre el personal de sala i Scurti per sorprendre l’espectador, allò que interessa a l’artista no és tant la broma, sinó l’ús de la pintura humida com a eina principal de treball. Un funcionament contrari a la presentació normativa de la pintura en l’espai expositiu, sempre seca. Una condició inestable que marca una temporalitat i una experiència específica que convida a una altra mena de ritual i de relació amb l’objecte artístic. Al cap i a la fi, si s’asseca la pintura, Before and After deixa de funcionar.\nDesprés de Presente continuo (2014), primer assaig en què Mar García Albert va exposar un gran llenç humit a la Biennal d’Art Ciutat d’Amposta, 75° esdevé un capítol central en les investigacions sobre el factor temps aplicat a la pintura. En aquest sentit, i de la mateixa manera que registres de presentació com ara el vídeo, el so o –directament– les arts en viu depenen d’una temporalitat concreta, el projecte aposta per vincular la durada del fet expositiu als condicionants tècnics, processuals i temporals de l’assecament de l’oli. Un gest performatiu que implica una decisió estricta i inamovible: exposar les obres pictòriques durant el període de temps en què segueixin humides i retirar-les immediatament tan bon punt s’assequin.\nEn aquesta ocasió, l’artista deixa de banda el llenç –històricament l’espai ideal de la pintura– per crear una mena d’instal•lació escultòrica a base de pals de fusta recolzats sobre els murs de La Capella. La inclinació dels pals respecte dels murs marca exactament els 75° que donen títol a l’exposició; un angle voluntàriament allunyat d’allò artístic i explícitament proper a allò tècnic. Una incursió en l’objecte, un distanciament respecte a la bidimensionalitat que incorpora un nou registre conceptual d’herència minimalista: el mòdul exacte i la seva repetició rítmica i cromàtica per l’espai expositiu.\nMalgrat la força visual de 75° –la posada en escena d’un conjunt ordenat i pautat de pals de colors disposats sobre els murs de pedra de La Capella–, l’eix central del projecte es troba en la naturalesa temporal de l’exposició. Una temporalitat exacta i definida tant pels aspectes tècnics de l’assecament de la pintura com per les característiques ambientals de l’espai i de l’època de l’any –ple estiu– en què té lloc la mostra. Per això, l’artista ha analitzat amb deteniment cada una de les peces, ha decidit l’aplicació de la pintura i, en la mesura possible, ha pronosticat el temps d’exposició de cada un dels pals. La proposta es resisteix indirectament a les convencions marcades pel calendari expositiu, i aposta així per un procés flexible que potser acaba abans, o després, de la data prevista. Per reforçar l’acció, Mar García Albert incorpora al projecte un contracte signat amb la institució en què es detallen les instruccions de retirada dels pals a mesura que es vagi assecant la pintura que els cobreix. D’aquesta manera, l’exposició es converteix en un dispositiu flexible i canviant. 75° s’exposa a la Sala Gran de La Capella fins al 6 de setembre, però anirà canviant al llarg dels seus gairebé dos mesos de durada, si no s’acaba abans. Tot dependrà de la humitat.\nLlicenciada en Economia per la Universitat de València i en Belles Arts per la Universitat de Barcelona, Mar García Albert aborda la pintura des d’una perspectiva conceptual. Una aproximació metareferencial que la duu a analitzar el llenguatge pictòric des de registres com el text, la performance i el temps. En definitiva, una pintura que es reivindica constantment i alhora insisteix a convertir-se en alguna cosa diferent. El seu treball s’ha presentat en els circuits d’art emergent del context català, com la Biennal d’Art de Valls (2012), el programa Sant Andreu Contemporani (2014) i la Biennal d’Art Ciutat d’Amposta (2014), així com en exposicions a la galeria Michel Journiac de París (2014) i a la Cambra de la Propietat Urbana de Barcelona (2010). Actualment treballa i viu a París.


Publicat 6/5/2019 11:43:14 +02:00CET\nUn comandament dels Mossos d'Esquadra ha destacat aquest dilluns en el judici pel procés independentista al Tribunal Suprem que les reiterades manifestacions que va fer l'exconseller de l'Interior de la Generalitat Joaquim Forn sobre l'actuació que els agents desenvoluparien durant el referèndum de l'1 d'octubre del 2017 van ser "irresponsables i perilloses" perquè "confonien la ciutadania".\nAl sindicat, totes aquestes declaracions de l'exconseller li van semblar "irresponsables i perilloses", però tot i així va decidir no elaborar una altra nota per criticar-les. En aquest sentit, el testimoni ha indicat que es va considerar que la posició dels Mossos davant l'1-O, sobre que atendrien les ordres de jutges i fiscals, com a policia judicial, havia quedat clara, alhora que es va entendre que les declaracions de Forn s'emmarcaven en la "retòrica política".\nSegons ha dit, Trapero els va traslladar que s'actuaria de manera conjunta amb la Policia i la Guàrdia Civil i ha afegit que ell es va assabentar el 2 d'octubre que aquest dispositiu, "validat" pel coordinador Diego Pérez de los Cobos, no s'havia respectat. Així mateix, sobre l'ús de la força, ha assenyalat que les instruccions eren de fer-ne ús "en última instància", amb "proporcionalitat" i sempre quan algú agredís la policia o tercers.


Santiveri Tarragona: MÉS MEMÒRIA\nEn aquesta època de l'any els estudiants, tots, grans i petits ens recordem més de la memòria.\nPer això repassarem els aliments que necessita el nostre cervell per fer front a les seves funcions de memorització, concentració, reflexió, etc.\nEls neurotransmissors són els encarregats de fer possible tot el sistema de comunicació cerebral i si no funcionen bé per falta dels nutrients imprescindibles, podem tenir problemes de concentració i memorització.\nPer millorar les nostres capacitats mentals hem de prendre aliments o suplements rics en una sèrie de substàncies com la tirosina, lecitina, turó i àcid glutàmic que estimulen la funció dels neurotransmissors que intervenen en les funcions d'aprenentatge, atenció, memòria, etc. La millor font d'aquestes substàncies són la lecitina de soja i el germen de blat, per tant és recomanable prendre 3 cullerades d'aquests suplements dietètics cada dia.\nPer funcionar bé, el nostre cervell també necessita bons greixos, i la millor manera de tenir-ne és prenent àcids grassos omega 3 en perles d'oli de peix que han demostrat tenir una gran influència en la capacitat mental de nens i adults. També són bones greixos les que procedeixen de l'oli d'oliva extra verge.\nEntre els minerals que ajuden al nostre cervell destaca el iode, que millora la capacitat d'aprenentatge i que pot prendre usant sal iodada per condimentar el menjar i prenent algues en comprimits com fucus o kelp.\nUn altre mineral molt important per a la ment, ja que intervé en el bon funcionament del sistema nerviós és el magnesi que es pot aportar prenent un suplement de quelat de magnesi en comprimits que és la forma de més fàcil absorció.\nEntre les vitamines més funcionals per al cervell destaquen les del complex B\n(Sobretot les vitamines B1 i B6) que intervenen en els processos cerebrals relacionats amb l'aprenentatge i la memorització. La manca d'aquestes vitamines pot provocar dificultats de concentració, buits de memòria i cansament.\nLa millor font d'aquestes vitamines és el llevat de cervesa, de la qual es poden prendre 3 cullerades al dia.\nUn altre gran aliat de la memòria és el eleuterococo o ginseng siberià, una planta adaptògena que estimula directament la capacitat de recordar i afavoreix la lucidesa intel·lectual i la concentració. Es pot prendre com a extracte hidroalcohòlic, de 20 a 30 gotes, diluïdes en 1 got d'aigua, 2 vegades al dia, o en comprimits, 2 comprimits, 3 vegades al dia, repartits entre els àpats.\nI per descomptat, no podem oblidar que la principal font d'energia del nostre cervell és la glucosa que podem obtenir dels hidrats de carboni complexos com pa i pastes integrals, cereals integrals, verdures i fruites, evitant en el possible els sucres simples i refinats.\nPerò a més de tots aquests consells nutricionals recomanar dos complements dietètics que asseguren els nutrients més importants del cervell.\nPer als nens recomano les perles d'omega 3 Smartkids de Santiveri, adaptades al gust infantil i que els nens prendran com si es tractés d'una llaminadura. Aporten àcids grassos DHA, a més vitamina D, que asseguren un bon desenvolupament i funcionament cerebral en el nen. Cal prendre 2 perles al dia.\nI per als adults, recomano càpsules com Memoram Plus que porten pràcticament tots els nutrients específics per a la funció cerebral dels que vaig parlar més amunt. Cal prendre entre 3 i 6 càpsules al dia.


Josep Maria Flotats, retorn al TNC\nGlobal icon-chevron-right Espanya icon-chevron-right Barcelona icon-chevron-right Josep Maria Flotats, retorn al TNC\nEntrevista a l'actor i director, que torna al teatre que va fundar amb 'El joc de l'amor i de l'atzar' disset anys després de ser-ne acomiadat\nNo sé si ha tornat a posar un peu al TNC en els últims disset anys.\n¿Quines sensacions té ara que ha tornat a la sala d'assaig, en aquest teatre que va fundar vostè?\nAgradables perquè he recuperat una part del meu equip tècnic, que es van formar amb mi, i alhora perquè he pogut venir aquí. És la primera vegada que em conviden. Naturalment vaig dir que sí pel plaer de retrobar-me amb un públic fidel a aquella època, amb gent que té ganes de veure al Nacional una obra feta per mi. Això és molt agradable. No tinc sentimentalisme amb pedres, indrets i llocs. És a les persones a qui tinc afecte. Són les persones, les que em lliguen. No un edifici.\nPer què ha triat Marivaux, per tornar?\nSalvador Oliva ha fet una gran traducció, perquè Marivaux fa servir un llenguatge molt culte, al més alt nivell i amb un estil molt particular. És molt difícil de traduir en qualsevol idioma.\nDe fet, Marivaux ha generat una paraula en francès: 'marivaudage'.\nDe vegades s'ha utilitzat malament, sovint pels detractors de Marivaux en la seva època, com Voltaire, per parlar de les relacions superficials i amb poca importància. Quan és absolutament el contrari. La gràcia de Marivaux, el que té de nou per l'època, és que el podríem comparar al que és l'impressionisme a la pintura clàssica. Pinzellades lleugeres. Inventa un llenguatge diferent tot i ser el gran llenguatge del segle XVIII. A partir d'aquest llenguatge, i amb l'excusa de l'amor, parla de les relacions humanes, socials i de les censures de l'època.\nA 'El joc de l'amor i de l'atzar' esborra les classes socials.\nHi ha uns codis socials que són els que impedeixen imaginar que un criat es pugui casar amb un senyor. És impensable. Això ja és en el teatre de Marivaux, una transgressió. No es que casi un príncep amb una pastora, sinó que es disfressen. A través de la màscara, de la mentida, fa que els personatges trobin la seva identitat. I a partir d'aquí, la llibertat. Aquest és el gran tema de Marivaux, en totes les seves obres.\nPer què ha triat aquesta obra en particular?\nQuan vam parlar després de la cerimònia oficial de desgreuge, Xavier Albertí em va dir que no concebia dirigir aquest teatre sense que jo no hi fos la primera temporada, perquè si jo no l'hagués fundat, ell no en seria el director. Em va demanar que fes alguna cosa. Va ser molt precipitat. Jo tenia projectes pendents, i una de les coses que volia muntar era 'El joc de l'amor'. Però també tenia clar que volia treballar amb gent jove, i que no volia fer d'actor. Només volia dirigir. Tenia ganes de fer el que vaig fer amb 'El despertar de la primavera' , agafar gent jove de la qual n'estic molt orgullós, perquè són caps de cartell. Tot i que és alta escola, penso que és indispensable que els personatges de Marivaux siguin joves-joves: això dóna una frescor, una inconsciència... No és el marquès de Sade, però hi ha molta perversió en Marivaux. Tot això necessita una joventut que no s'inventa. Vaig demanar dos mesos i mig per assajar. He encertat el càsting. Són un grup molt disciplinat, seriós, disponible.\nQuè ha canviat entre els joves d'ara i els d''El despertar de la primavera'?\nPer mi el teatre és tradició-tradició, en el sentit positiu, en el sentit d'haver tingut algun mestre, intentar transmetre el que t'han ensenyat, que és el que intento humilment de fer. A mi m'han ensenyat unes coses que jo no m'he inventat i que transmeto... Em van dir que a 'El joc de l'amor' hi havia un pare i que jo podria fer de pare, però vaig dir no, que el pare el faria un dels adolescents d'El despertar: Àlex Casanovas. D'heroi adolescent a pare. Això és la tradició.\nEn teatre, és una cosa bàsica: totes les tradicions tenen això. Un actor comença fent de Romeu, després passa a Hamlet, fa Macbeth i acaba de Rei Lear...\nI això per què passa? Per una continuïtat de l'art dramàtic, quan hi és. Quan hi és. Això, aquí no. Ja sabem què estem vivint i què hem viscut...\nSón diferents, els actors?\nEls actors d'ara els trobo molt més espavilats. M'han sorprès molt agradablement. Suposo que ve del fet que hi ha multiplicació de mitjans, d'imatges, que els nodreixen. Un jove és un chupóctero. Ho xucla tot. Si tenen curiositat i són intel·ligents.\n¿El preocupa transmetre alguna mena de llegat?\nEl llegat de Flotats no m'interessa gens. Jo no sóc ningú per dir que deixo un llegat. Però ja que tinc l'oportunitat de muntar un espectacle, doncs m'agrada utlitzar aquesta avinentesa per empényer una generació jove, ajudar una mica, aportar el meu granet de sorra. Una generació que potser no tindrà l'oportunitat de treballar en teatres de fora. Jo vaig tenir l'oportunitat, no sols a la Comédie, sinó també a Estrasburg, etc.\n¿Què li diuen, els nanos?\nHo apunten tot. Fan preguntes molt exactes. Hi ha una cosa que m'ha agradat molt d'ells és que no els he hagut de repetir cap indicació: l'apunten, la fan i l'endemà ho executen. Això és disponibilitat, concentració, intel·ligència i talent.\nAquests actors potser no l'han vist mai, en escena...\nI està molt bé.\nI no ho troba estrany? No li preocupa?\nAquí potser tornem a la pregunta d'abans. Si hi hagués hagut continuïtat, m'haurien vist.\nI farà alguna obra com a actor, al TNC?\nJo no m'he retirat. Per què no? El futur és meu. És nostre, de tots el que vivim.


Arxius de organització - Xarxa d'Innovació Pública\nTag Archives: organització\nFracassar per innovar\nBy xadmin juny 7, 2017 Generaladministració pública, canvi, coneixement, fracàs, innovació, INprenedors, organització, participació, persones, reforma, talent\nLa millora incremental ha funcionat durant molts anys en el món de l’Administració. Avui, però, el ritme del canvi ja no és incremental, sinó exponencial. Actualment, s’estima que el coneixement humà es duplica aproximadament cada dotze mesos. Al 2020, es duplicarà cada dotze hores.\nLa innovació és un procés iteratiu que es fonamenta en el clàssic mètode de “prova i error”, sense el qual no es genera coneixement. Aquest mètode, per tant, conviu inevitablement amb el fracàs, el qual habitualment és una fase prèvia a la solució. És a dir, el més improbable és encertar-la a la primera.\nLa nostra cultura, tanmateix, penalitza el fracàs i no tolera l’error, sobretot en el món del treball. Per tant, quan, per evitar equivocar-nos, centrem el que fem dins de la nostra zona d’expertesa, ens estem resistint, en realitat, a la veritable innovació. Per innovar, hem de trencar la dependència de la nostra zona de confort.\nTenint en compte la velocitat a la qual creix el coneixement, necessitem adquirir noves habilitats i noves formes de pensar. Ens cal revaloritzar l’assaig i l’error com a parts necessàries de l’aprenentatge o tindrem poques possibilitats d’innovar, i per tant, poques possibilitats d’adaptar-nos a un món que més que futur ja és present.\nSi parlem concretament de l’Administració, de la mateixa manera que l’estructura burocràtica va néixer per donar resposta a una societat que demandava racionalitat i processos estandarditzats en busca d’estabilitat, avui ens cal una organització on es pugui innovar, donar solucions personalitzades i reaccionar ràpidament als canvis.\nIncorporant el test i el prototipatge en el procés d’implementació dels serveis públics.\nReconeixent el reaprenentatge com a procés continuu, necessari i indissociable de la feina dels servidors públics.\nFacilitant l’autonomia i l’aflorament de propostes al marge dels propòsits corporatius.\nAcompanyant els intraemprenedors públics a provar i implementar els seus projectes.\nNo tenint por del fracàs i incloent la perseverança entre els valors de l’organització.\nInnovar és fer coses diferents, de manera diferent. I sobretot, generar el context perquè passin aquestes coses. Donem espai, confiança i la possibilitat de repensar les idees perquè flueixin la innovació i les solucions als problemes.\nInspirat en https://www.govloop.com/community/blog/pressing-case-driving-innovation-government/\nEl 2014, any de l’Administració pública catalana\nBy xadmin des. 7, 2013 .GOV, Generaladministració pública, canvi, organització, talent, transparència\nAquesta setmana els governs català i estatal han fet públics els seus plans de treball per a la reforma de les administracions públiques.\nEn el marc de l’acte de celebració del 10è aniversari del Màster en direcció pública, el 20è aniversari de l’Institut de Governança i Direcció Pública i del 30è aniversari del Programa de Gestió Pública d’ESADE, la vicepresidenta del Govern, Joana Ortega, ha presentat el Pla de reforma per a l’Administració pública catalana. Un pla calendaritzat i a curt termini, a desenvolupar durant el 2014. Un pla que passa per introduir els canvis necessaris en el model de governança i en els models de gestió per garantir els drets dels ciutadans. Un pla basat, segons la vicepresidenta, en valors com la transparència, els principis d’imparcialitat, eficàcia, eficiència, rendiment de comptes, innovació i participació.\nPel que fa al Govern central, ha fet públiques les polèmiques mesures recentralitzadores impulsades per la Subcomissió de Duplicitats Administratives, dependent de la Comissió de Reforma de l’Administració Pública (CORA, en PDF). Les 120 mesures que abasten diversos àmbits competencials com els de Justícia, contractació pública, cooperació al desenvolupament, sanitat, telecomunicacions, meteorologia, turisme, comerç electrònic, polítiques socials, educació universitària.\nDeixant de banda l’aspecte competencial, que sens dubte suscitarà punts de vista absolutament contraposats entre ambdós governs, perquè poden afectar organismes i institucions de la Generalitat com les sindicatures de Greuges i de Comptes, l’Agència Catalana de Protecció de Dades, el Tribunal de la Competència, Tribunal Català de Contractes del Sector Públic (TCSP), l’Agència de Gestió d’Ajuts Universitaris i de Recerca (AGAUR), l’Institut Català d’Energia (ICAEN), el Meteocat, el Centre d’Estudis d’Opinió (CEO), l’Institut Cartogràfic i l’Agència per a la Qualitat del Sistema Universitari de Catalunya (AQU Catalunya).\nTot sembla indicar que el 2014 serà un any crucial per a l’Administració pública catalana, tant per als seus professionals com per als directius polítics que impulsaran les reformes. Esperem que sigui un treball conjunt de polítics i professionals i que, com ha dit la vicepresidenta del Govern català, es pugui assolir el repte principal de disposar d’una Administració més transparent, més eficient i més professional i capaç d’aprofitar el talent intern de què disposa.\nReunió plenària de la XIP\nBy xadmin juny 3, 2013 Generalorganització, plataforma, xarxa, XarxaIP\nA la tarda del divendres 31 de maig va tenir lloc la reunió plenària de la XIP. Va resultar ser una reunió molt important perquè s’hi van debatre temes decisius per al futur de la Xarxa. Els exposem de manera pública i transparent per al coneixement de tothom 😉\nLa recent i històrica compareixença al Parlament de Catalunya per mostrar el vídeo de govern obert i també exposar la nostra visió i plantejaments als grups parlamentaris que componen la Ponència que elabora la futura llei de transparència i accés a la informació. Així mateix, es va explicar la roda de contactes amb diferents partits polítics, altres entitats cíviques catalanes i organismes amb els quals col·labora la XIP.\nNou funcionament de la XIP: idees/projectes, adherits/membres/nodes. La Xarxa continua organitzant-se al voltant dels sis grups ja coneguts (GOV, ORG, COM, NET, EDU, CAT), però simplifica enormement el seu pla d’acció. Les accions s’estructuren en quatre grans blocs: fons, actualitat, operativitat, impacte; les idees proposades, quan es doten de forma, termini, responsables i recursos (les persones que s’apunten a impulsar-les són nodes), s’activen en forma de projecte en un d’aquests quatre eixos. Així mateix, la XIP, a més dels nodes (persones que treballen en un projecte actiu determinat o en una altra tasca operativa transversal) disposa de persones adherides al seu Manifest i altres que són membres perquè com a tals s’han donat d’alta a la plataforma www.xarxaip.cat.\nNova plataforma de treball col·laboratiu http://extranet.xarxaip.cat. Amb un entorn públic per conèixer en què treballa la XIP i un de privat per a les persones nodes que duen a terme alguna feina o projecte. La plataforma complementa el blog www.xarxaip.cat (amb els apunts, comentaris i el manifest), el Google Drive i Dropbox, on es va desant tota la documentació de treball un cop es va consolidant, a més de la presència i interacció a les diferents xarxes socials.\nEn fi, un pas més per definir aquesta organització xarxa. Entre tots anem descobrint com millorar-la i com treballar més efectivament. Hi voleu participar?\nBy xadmin maig 9, 2012 1 comment.COM, .ORGcol·laboració, innovació, organització, persones, recursos, serveis\nTradicionalment, la necessitat de nous serveis, les administracions públiques la resolen des d’una perspectiva dicotòmica: cada organització ha de decidir quines activitats es duran a terme dins dels límits de l’organització (fer) i quines es diferiran a tercers (comprar). Habitualment, aquesta elecció s’entén en termes excloents entre les dues opcions, de manera que rarament es conjuguen ambdues alhora. L’establiment de la incapacitat per assumir els reptes amb els recursos propis disponibles i les capacitats observades són, per norma general, l’origen de la majoria de les decisions de compra. Pràcticament ningú no nega, en un marc teòric, la necessitat de construir relacions que transcendeixin més enllà de les fronteres que delimiten les diferents administracions públiques, que desdibuixin els límits entre allò que hom sempre ha considerat que està dins i allò que es troba fora. Ni tampoc que sigui una premissa ineludible utilitzar tots els actius disponibles procedents d’administracions ben diverses per tal de connectar individus que puguin idear serveis des d’una perspectiva d’innovació i de millora, que puguin desenvolupar i implementar idees, que siguin capaços d’idear solucions a problemes complexos. Però quan una administració pública ha de cercar l’ajut extern en l’àmbit dels serveis, es troba que l’enfocament actual de la contractació no s’orienta a fomentar la innovació mitjançant totes les vies possibles de treball conjunt. Quin és el futur per al disseny de serveis en el sector públic i com es vincula a la tan discutida innovació pública? Com la configuració actual dels equips limita l’abast dels projectes? És aquest fet el causant que es perdin oportunitats d’innovar?\nBy xadmin març 31, 2012 7 comments.NET, .ORGinnovació, organització, persones, sinèrgia, TIC\nCada dia que passa es publiquen notícies amb dades que informen que l’ús de les xarxes socials és més generalitzat, que hi ha més persones que les utilitzen. Però hi ha la impressió que l’ús que se’n fa és més per temes d’oci que per feina. Per altra banda tots coneixem les dificultats que hi ha per introduir a la feina diària l’ús de les tecnologies de la informació i de la comunicació (TIC). Tenim la sensació que no les aprofitem, que no les hi traiem el suc que ens poden donar. Així doncs, tenim un repte: com podem fer que les ganes de col·laborar de les persones i la gestió de la direcció de l’organització empenyin en la mateixa direcció? És possible aquesta sinèrgia? Hi ha metodologia per desenvolupar sinèrgies?\nBy xadmin febr. 19, 2012 3 comments.ORGestructures, organització, persones, recursos, redistribució\nTant empreses com administracions disposen de recursos materials -econòmics bàsicament-, de recursos humans i de recursos intangibles, com el coneixement, per assolir els seus objectius. Aquests recursos els han de permetre complir la seva raó de ser. Tanmateix, amb el pas del temps, els objectius o la prioritat de complir-los, el context social i econòmic i la conjuntura política és possible que canviïn. I al seu torn, això hauria de fer modificar certs criteris o determinades actuacions perquè s'adiguin a la nova realitat o a les noves circumstàncies i requeriments. En el context actual, on per imperatius econòmics es limiten els recursos humans i les prioritats de certes actuacions, s’imposa una redistribució d’efectius així com una redistribució organitzativa, ja que les càrregues de treball que patien temps enrere diverses unitats han anat minvant i per contra, d’altres es troben amb càrregues superiors i sense possibilitats d’ampliar la seva plantilla. I aquesta pràctica de redistribució d’efectius hauria de ser una constant a les administracions. Com ho veieu?


Regnier i Ravanel vencen a la Maxiavalanche - El Periòdic d'Andorra\nRegnier i Ravanel vencen a la Maxiavalanche\nEls corredors francesos van dominar aquesta edició, que serveix com a test dels Campionats del Món de la Massana del setembre\nPublicat el Dilluns, 15 de juny de 2015 | 01:30 h\nEls corredors, en els primers metres de la sortida d’una de les mànegues. | Vallnord\nEls corredors es van haver d’exprimir en la jornada final de la Maxiavalanche, a causa de la pluja caiguda la nit anterior, que complicava alguna de les parts del traçat entre el pic del Cubil i la Massana, amb sis quilòmetres i 1.000 metres de desnivell. Les classificatòries van marcar el podi final, ja que els que van obtenir els millors temps el dia anterior van acabar sent els guanyadors. Els francesos Bryan Regnier i Cecile Ravanel van ser els campions. El domini gal al Vallnord Bike Park va ser total en aquesta edició.\nDurant la jornada va haver-hi pluja intermitent que va fer que el traçat fos més exigent. En categoria masculina de l’Europ Cup es va imposar Regnier amb 469 punts. En el primer descens va marcar el segon millor crono (19.07,298 minuts), mentre que en el segon va ser el més ràpid (19.02,846). El podi el van completar els gals Dimitri Tordo (404) i Cédric Ravanel (304), aquest darrer menbre del Team Commençal Vallnord. El resident català Roger González va concloure setè (252) i l’andorrà Guillem Casal 37è amb 121. En fèmines Ravanel va ser molt superior a la resta de corredores. Va marcar el millor crono, amb diferència, en les dues mànegues (23.18 i 23.52), per fer-se amb la victòria amb un total de 504 punts. El segon lloc va ser per a la també francesa Emilie Serre (434), i el tercer per a la catalana Janet Puiggrós (374).\nAquesta edició de la Maxiavalanche, igual que la Copa Catalana de descens que es va disputar el mes passat, va ser utilitzada com a test de cara als Campionats del Món de BTT i trial que se celebraran la primera setmana de setembre. El cònsol major de la Massana, David Baró, destacava que «ens ha servit per validar molts dels sistemes que estem implementant a nivell organitzatiu de cara els Mundials», remarcant també que «totes les millores tècniques que hem dut a terme, com ara els nous porta bicis dels telecadires que dupliquen la capacitat i el transport alternatiu al Telecabina de la Massana, estan funcionant i rebent una molt bona resposta».


Recàrrega gratuïta pels cotxes elèctrics que paguin l'impost de circulació a Calafell\nEs posen en marxa dos nous punts de recàrrega al municipi\n14/01/2019 18:43 | Actualitzat a 14/01/2019 19:06\nUn dels nous punts de càrrega del vehicle elèctric situats a Calafell. | Ajuntament de Calafell\nL’Ajuntament de Calafell ja ha posat en funcionament els dos nous punts de recàrrega per a cotxes elèctrics, situats a l'aparcament de l'antic hotel Segur, a la carretera de Barcelona, i a l'aparcament del mercat municipal de Calafell. El consistori ha anunciat que la càrrega serà gratuïta per tots aquells que tinguin una targeta que es pot aconseguir a qualsevol de les oficines d'atenció al ciutadà. Per obtenir la targeta cal presentar la fitxa tècnica del vehicle i el justificant del pagament de l'impost de circulació a Calafell.\nAliança de Municipis per a la interoperabilitat\nLa targeta, que també és gratuïta, té un nombre il·limitat d’hores de recàrrega. A més, és una targeta que es pot usar en altres municipis, ja que l'Ajuntament de Calafell forma part de l'Aliança de Municipis per a la interoperabilitat de les estacions públiques de recàrrega ràpida i semi ràpida per a usuaris de vehicle elèctric. Amb aquesta col·laboració, qualsevol usuari pot accedir a qualsevol estació de recàrrega de Catalunya fent servir qualsevol de les targetes emeses pels ajuntaments de l'Aliança.\nAmb aquest acord es facilita que els vehicles elèctrics que circulen per Catalunya puguin gaudir d'una mobilitat plena i que els usuaris deixin d'acumular targetes per carregar a les diferents instal·lacions promogudes pels municipis de Catalunya. Per tant, els usuaris d’aquest servei que siguin de Calafell podran fer servir les estacions de càrrega d’altres municipis adherits, i els d’aquestes localitats, els punts situats al municipi.\nEstació pública al Vendrell, Tarragona i Cambrils\nAquest 2019 també està previst que es posin en marxa tres punts públics de recàrrega del vehicle elèctric al Vendrell, Cambrils i Tarragona, segons va avançar la Generalitat a finals del passat 2018. El Govern vol augmentar les estacions públiques per carregar els cotxes elèctrics, i preveu que a finals d'aquest any ja n'hi hagi més d'un centenar repartides per tot el país.\nAjuntament de Calafell Calafell mobilitat


El regidor d'Educació, Enric Porcar, ha informat que en breu es dóna inici a una nova edició de Patis Oberts. Les escoles Exèrcit, La Marina i Jaume I se sumen als col·legis que van formar part de la iniciativa durant el 2018: Castàlia (Nord), Censal (Sud-Est), Ripollés (Sud-Oest), Manel Garcia Grau (Oest), Herrero (Centre), i Sant Agustí (Nord-Oest). A més a més, cal remarcar que al Censal es comptarà amb dues dinamitzadores i dos patis oberts per ampliar l'oferta; i que al Benadressa s'obrirà el dijous a petició dels veïns i veïnes i de la comunitat educativa de l'escola.\nEl regidor Porcar ha assenyalat que "és una iniciativa que vam iniciar l'any passat amb molt d'èxit i una gran acceptació entre les escoles que van anar participant". A més a més, l'edil ha explicat que s'ha anat avaluant constantment i fent les modificacions adients perquè cada vegada més famílies, més escoles i més barris puguen gaudir dels Patis Oberts. Per aquest motiu, "és una gran satisfacció veure que enguany hi ha més que volen formar part de la iniciativa", ha celebrat.\nL'objectiu és fer dels patis una plaça pública amb activitats esportives, educatives, programacions, festes i jocs populars. "Estem creant espais inclusius per als xiquets i xiquetes, amb la figura d'un dinamitzador cultural per promoure el disseny d'activitats en cada centre. Estem fent barri", ha defensat Porcar.


CaixaForum Tarragona acull una conferència sobre l’obra del fotògraf Gonzalo Juanes | Notícies / Noticias Tarragona diari digital Tarragona21\nL’activitat forma part del cicle d’arts visuals «Una història del color en fotografia: de Robert Capa a l’actualitat».\nL’obra del fotògraf Gonzalo Juanes serà la protagonista d’una nova trobada del cicle d’arts visuals “Una història del color en fotografia: de Robert Capa a l’actualitat”. La historiadora de fotografia Laura Terré farà un repàs a l’Espanya dels anys 60 en color a través de l’obra d’aquest fotògraf. La cita serà el proper dimarts 24 d’abril a les 19.00 h\nEn la sessió s’analitzarà la feina de Gonzalo Juanes, pioner de la fotografia en color als anys 60, amb la qual va aconseguir crear un llenguatge personal i avantguardista. A més, es donarà a conèixer el context nacional de l’època i els condicionants que han impedit el reconeixement del valor d’aquests treballs inèdits fins fa molt pocs anys. Paral·lelament, també s’endinsarà en l’obra d’altres autors com ara Carlos Pérez Siquier, tot incidint en l’ús del color i els intercanvis amb altres col·lectius internacionals.\nLaura Terré és historiadora de fotografia i doctora en Belles Arts per la Universitat de Barcelona. Ha comissariat l’obra de nombrosos fotògrafs, com ara Paco Gómez, Colita o Gonzalo Juanes. Durant set anys va dirigir el Centre de Fotografia Documental de Barcelona (2003-2010) i TRAFIC, Experiència Fotogràfica (2006-2009).\nEl cicle d’arts visuals “Una història del color en fotografia: de Robert Capa a l’actualitat” finalitzarà el dimarts 14 de maig amb una trobada amb els fotògrafs José Ramón Bas i Lurdes R. Basolí i moderada per Érika Goyarrola, coordinadora del cicle.\n18/02/2019 Europe Direct organitzarà una obra de teatre al Campus Catalunya de la URV


Els Mossos immobilitzen el bus d'Hazte Oír a Martorell i el retirarà de la via pública\nImatge de l'autobús d'Hazte Oir abandonant el peatge de Martorell custodiat pels Mossos d'Esquadra aquest 17 de març de 2017. ACN\nEls Mossos d’Esquadra han immobilitzat aquest divendres al migdia l’autobús d’’Hazte Oir’ després d’interceptar-lo a Martorell quan es disposava a entrar a Barcelona i retirarà el vehicle a un dipòsit de Castellbisbal. A priori, el vehicle no incomplia cap mesura de seguretat en el trànsit sinó que ha estat en aplicació de les mesures cautelars sol·licitades pel Departament de Treball, Afers Socials i Famílies, que també ha obert un expedient sancionador, on fixa una multa, per incomplir l’article 24 de la Llei 11/2014, que garanteix els drets lesbianes, gais, bisexuals, transgèneres i intersexuals i per eradicar l'homofòbia, la bifòbia i la transfòbia.\nAbans de saber la immobilització del vehicle, Arsuaga havia comentat que volien “difondre idees que no comparteix la classe política de Catalunya” emparant-se en la llibertat d'expressió. La intenció dels responsables de l’entitat era inicialment dirigir-se a Pallejà i després a Barcelona. Segons sostenia el president d’Hazte Oír, hi havia “molts catalans i moltes persones de Barcelona que ens han demanat que el bus arribi fins aquí”.\nArsuaga també havia reclamat que els Mossos d’Esquadra escortessin el vehicle fins a la capital catalana per garantir la integritat del bus i s’havia mostrat obert a canviar la seva ubicació a la capital catalana perquè, ha dit, “el que no volem és provocar”.\nA Barcelona, partidaris de la campanya i defensors del col·lectiu transsexual s’han enfrontat a la Via Laietana, on un dels defensors d’Hazte Oír s’ha hagut de refugiar en un bar. Els incidents han passat a quarts de dues del migdia, quan una quarantena de persones contràries a aquest bus han tirat pintura i han escridassat una desena de partidaris de l'organització ultracatòlica que estaven a la Via Laietana. També, s’han viscut escenes de tensió entre els manifestants, cada cop més nombrosos, i la policia amb algun forcejament i força crits.\nCap a les dues del migdia, els mossos han tret ràpidament l'home amb un casc de moto al cap i l'han posat dins d'un cotxe patrulla. Això ha generat corredisses, crits, llançament d'ous de pintura al cotxe policial i alguna empenta entre agents i manifestants, que s’han acabat dissolent.


Activa’t contra la pobresa energètica. Fes-te voluntari/a d’Energia Justa - ABD\nInici » Actualitat » Activa’t contra la pobresa energètica. Fes-te voluntari/a d’Energia Justa\nAlguna vegada t’ha arribat una factura de la llum, de l’aigua o del gas amb un import inexplicablement elevat que t’ha desequilibrat el pressupost familiar?\nAra, imagina’t l’impacte d’una factura de 200 o 300 euros per a una família que viu amb rendes molt baixes o que es troba en una situació de vulnerabilitat social.\nLa pobresa energètica és una realitat en la nostra societat. Es calcula que almenys un 10% de persones viuen en aquesta situació a Catalunya. Això significa que aquestes persones tenen dificultats per pagar els subministraments d’electricitat, aigua o gas o que no poden tenir el seu habitatge en condicions adequades de temperatura i humitat sense incórrer en una despesa excessiva.\nD’altra banda, hi ha una sensació d’indefensió per part de les ciutadanes i els ciutadans davant les empreses que gestionen aquests serveis bàsics. Quin poder tinc jo per revertir aquesta situació injusta davant d’empreses molt poderoses?\nFes-te voluntari aquí\nAra ha arribat l’oportunitat de que puguis canviar aquesta realitat. Activa’t contra la pobresa energètica. Participa a Energia Justa per transformar allò que no funciona.\nDes d’Energia Justa – Fuel Poverty Group portem anys lluitant contra la pobresa energètica a través de la formació, l’acció directa i l’apoderament. I per aconseguir vèncer la pobresa energètica necessitem més gent voluntària implicada socialment com tu. T’apuntes?\nSi vols ser voluntari d’Energia Justa ho pots fer aquí.\nEnergia Justa és una xarxa de persones voluntàries compromeses amb la lluita contra la pobresa energètica i els seus efectes i conseqüències en la salut, economia i benestar de les persones que es troben en situació de major vulnerabilitat social. El compromís d’aquesta iniciativa rau en la defensa del dret a l’energia i als subministraments bàsics per a totes les persones. Energia Justa és un programa impulsat per l’Associació Benestar i Desenvolupament – ABD i Ecoserveis, dues entitats sense ànim de lucre que operen en l’àmbit social i energètic.\nSi vols tenir més informació sobre el projecte d’Energia Justa – Fuel Poverty Group aquí trobaràs tota la informació.


2013 0206. Mas promourà noves mesures anticorrupció - Gironès per la independència\n2013 0206. Mas promourà noves mesures anticorrupció\nCORRUPCIÓ, EL DEBAT A CATALUNYA\nEl president vol que de la cimera d'avui en surtin compromisos\nMas promourà noves mesures anticorrupció\nLes expectatives al voltant de la cimera anticorrupció d'avui no són elevades. Tot i això, Artur Mas vol que s'acabin concretant algunes de les propostes de transparència i bones pràctiques que s'hi plantegin.\nBARCELONA. | Actualitzada el 06/02/2013 00:00\nLLUITA CONTRA EL FRAU Un grup de Mossos d'Esquadra sortint de l'Ajuntament de Sabadell després de l'escorcoll de despatxos de tècnics i regidors pel cas Mercuri. CRISTINA CALDERER\nPrendre nota de les propostes que li plantegin els diferents organismes de control institucional a Catalunya i comprometre's a concretar noves mesures anticorrupció, en el moment de màxim descrèdit de la política des del restabliment de la democràcia. Amb aquest propòsit presidirà Artur Mas la cimera "per la regeneració democràtica" que ell mateix ha convocat per avui al Palau de la Generalitat, van explicar a l'ARA fonts nacionalistes.\nSerà una trobada atípica, sense representants dels grups parlamentaris, i d'això se n'ha queixat l'oposició. Hi seran presents, en canvi, el president del Tribunal Superior de Justícia de Catalunya (TSJC), Miguel Ángel Gimeno; el fiscal superior de Catalunya, Martín Rodríguez Sol; el síndic major, Jaume Amat; el director de l'Oficina Antifrau, Daniel de Alfonso; el síndic de greuges, Rafael Ribó, i la presidenta del Parlament, Núria de Gispert, a més del mateix Mas.\nA finals de la setmana passada, en plena eclosió mediàtica del cas Bárcenas i davant la irritació creixent d'una opinió pública escandalitzada pels múltiples casos de corrupció a Catalunya i a tot l'Estat, Mas va cridar sobtadament els màxims representants dels òrgans de control públic a mantenir la trobada d'avui i aportar-hi idees per combatre les males pràctiques a l'administració i els partits polítics. Amb aquest gest, el president de la Generalitat pretén transmetre el missatge que es pren seriosament un problema que de fet afecta també el seu propi partit.\nEl perfil heterogeni dels participants en la cimera fa preveure que no serà fàcil sortir-ne amb grans compromisos. Les expectatives del Govern sobre els resultats de la cita, segons les fonts consultades, són més aviat moderades. Tampoc falten els recels d'alguns dels convocats davant del que temen que pugui ser una operació més estètica que efectiva per combatre la corrupció. La reunió servirà d'entrada per visualitzar que d'organismes encarregats de vetllar per la higiene democràtica ja n'hi ha uns quants i estan units en aquesta lluita. La feina serà determinar per què es continuen escampant ombres de sospita entre polítics i gestors públics i què es pot fer per frenar aquesta plaga.\nMas va demanar a les institucions convidades a la cimera que preparessin un plec de propostes per millorar la transparència, l'eficiència i l'honestedat en les instàncies públiques. La voluntat del president és que les idees més factibles puguin anar-se concretant. Algunes propostes poden dependre directament del Govern, en altres casos poden requerir modificacions normatives que caldrà tramitar al Parlament o fins i tot a les Corts.\nLa d'avui a les 12.30 hores serà la primera trobada d'aquesta mena, però pot ser que no sigui l'última. Una de les qüestions que hauran de valorar els participants és si cal que tingui continuïtat, per poder fer el seguiment de la feina que s'iniciï avui. El mateix conseller de la Presidència, Francesc Homs, va deixar ahir la porta oberta a celebrar noves cimeres en el futur. En tot cas, dels resultats de la reunió n'informarà en roda de premsa Mas, que a més compareixerà més endavant al Parlament per donar-ne compte.\nQuè es farà amb els imputats?\nUn dels aspectes que han centrat el debat polític en els últims dies és si un càrrec públic o de partit ha de ser apartat de les seves funcions si és imputat per un cas de corrupció. Homs no va descartar que d'això se'n parli en la reunió d'avui. El que sí que va negar taxativament és que s'abordin casos concrets, com el del secretari general de Convergència, Oriol Pujol. La Fiscalia Anticorrupció va demanar dilluns al jutge que investiga el cas ITV que l'imputi per tràfic d'influències en la concessió d'aquestes estacions. La decisió depèn ara del TSJC, el president del qual és un dels citats avui a Palau. El TSJC és l'únic òrgan amb capacitat per imputar persones amb la condició d'aforat, com és el cas d'Oriol Pujol, diputat al Parlament i president del grup de CiU.\nÉs un cas extremadament delicat per a Mas i per al seu partit. Si es confirma la imputació de Pujol, es veuran obligats a sospesar amb ell si cal o no rellevar-lo, almenys provisionalment, de totes o algunes de les seves funcions. Conscient que tot plegat pot afectar el procés sobiranista, Pujol va deixar entreveure dilluns que està disposat a fer un gest i apartar-se. Però res d'això està encara decidit.\nDe fet, Mas creu que s'ha d'actuar amb prudència i examinar cas per cas què és el més convenient. Homs es va fer ressò del cas de Pau Cabré, l'alcalde de CiU del municipi d'Alpicat, que ha acabat sent absolt tot i una primera sentència condemnatòria per delicte urbanístic. La conclusió que en va treure Homs és que, tot i la "indignació" que generen els escàndols de corrupció, no sembla raonable plantejar la dimissió automàtica de qualsevol imputat. El Govern es mourà amb peus de plom en aquest terreny.\nEl Parlament desenterra la llei electoral i la de transparència\nEl 'senyor' diputat no podrà rebre regals\nBARCELONA | Actualitzada el 06/02/2013 00:00\nNúria de Gispert va comparèixer ahir al Parlament. ACN\nSufocar l'incendi que han generat a escala política i social els últims casos de corrupció. Aquesta és la missió que s'ha marcat la presidenta del Parlament, Núria de Gispert, que ahir es va erigir en tallafocs i va instar a reactivar les ponències de la llei electoral i de la llei de transparència per tenir-les aprovades aquest mateix any i poder millorar així la malmesa imatge de la classe política a ulls dels ciutadans. És a dir, l'objectiu és tancar en 11 mesos el que els partits no han estat capaços d'acordar en 33 anys.\nEls partits van acceptar el repte de la presidenta, que no vol anar de buit a la cimera d'avui. Tot i això, De Gispert no ha convençut tothom per a la cimera de partits que ha convocat demà per explicar als grups parlamentaris els resultats de la trobada institucional d'avui i posar sobre la taula mesures per "millorar la imatge de la política". Davant el que consideren una operació de maquillatge, ICV-EUiA i Ciutadans deixaran la cadira buida, mentre que el PP encara s'ho està rumiant.\nAhir tots els partits van comparèixer amb la motxilla carregada de propostes per alimentar una llei de transparència que va quedar als llimbs quan Artur Mas va avançar les eleccions. La ponència es va posar en marxa l'any 2011, però fins a l'abril de l'any passat no es va tenir enllestit un document base.\nL'esbós de la llei en qüestió preveu la creació d'un portal web amb exhaustiva informació sobre les institucions públiques -incloent-hi la destinació dels pressupostos i els detalls dels concursos públics-, els sous de consells directius i el destí de les subvencions. També preveu que els governants no puguin acceptar regals, que calgui justificar públicament els mèrits per nomenar alts càrrecs i, fins i tot, que siguin tractats de senyor i no de Molt Honorable , un protocol que quedaria reservat als presidents del Govern i del Parlament.\nLa llei electoral és una llosa encara més gran. Després de nou sessions, la ponència va quedar tancada el febrer del 2010 sense acord. El gran escull, més enllà de les mesures per garantir la transparència del finançament dels partits, és el sistema de repartiment d'escons i la relació entre proporcionalitat i territori. Caldrà veure si la urgència del moment supera un bloqueig que ja dura més de tres dècades.


Societat, Via pública\tDimarts, 14 de gener de 2020\nL’Ajuntament d’Esparreguera repartirà 2.504 ampolles plegables destinades a la neteja dels orins del gossos que passegen per la vila. Aquesta iniciativa s’emmarca en la campanya “Estima’t Esparreguera, Suma’t al civisme”, impulsada des de gener de 2019, que pretén que la ciutadania tingui més consciència de poble a l’hora de fer ús dels espais públics i les diverses instal·lacions municipals i, d’aquesta manera, aconseguir una vila més neta i cívica. La inversió realitzada pel consistori per la compra d’aquestes ampolles ha estat de 2.268 euros.\nL’ampolla plegable es lliurarà gratuïtament, a partir de demà, a totes les persones propietàries de gossos que constin al cens municipal d’animals de companyia de l’Ajuntament d’Esparreguera. Per a obtenir-la, caldrà presentar a l’Oficina d’Atenció Ciutadana (OAC) el DNI del propietari i el número de xip de l’animal. L’ampolla també s’entregarà a totes aquelles persones que censin el gos per primer cop. “Amb aquestes ampolles volem contribuir a promocionar el civisme entre els esparreguerins i esparreguerines, esperem que siguin d'ajuda per a mantenir la nostra vila més neta i contribueixin també a evitar la degradació dels fanals, bancs i altre mobiliari públic”, ha subratllat l’alcalde d’Esparreguera, Eduard Rivas.\nL’Ordenança de Civisme i Convivència contempla com a infraccions sancionades amb multes de 60 fins a 300 euros, embrutar amb deposicions o miccions, tant de persones com d’animals, les vies públiques, els elements estructurals, els edificis i les instal·lacions de titularitat municipal o el mobiliari urbà. També està sancionat el fet de no recollir les deposicions d’un animal de companyia i dipositar-les convenientment embolcades als contenidors de rebuig i no netejar amb suficient aigua els orins dels animals de forma immediata a què s’hagi produït. En aquest cas, les sancions poden anar dels 300 fins als 1200 euros.\nAmb l’objectiu de contribuir al compliment de l’Ordenança de Civisme, el consistori distribuirà aquestes ampolles plegables dissenyades amb l’objectiu de facilitar la dissolució de l’orina dels animals. Les ampolles s’han d’omplir d’aigua i, per a millorar encara més la neteja, s’hi pot afegir unes gotes de vinagre que ajuden a neutralitzar l’olor dels orins aconseguint així eliminar la molèstia i també que l’animal torni a fer pipi en el mateix lloc. Es desaconsella fer ús de lleixiu perquè no és bo ni per als animals ni pel mobiliari urbà.\nLes ampolles plegables es poden sol·licitar a l'OAC


Encarna Hernández, "La Niña del Gancho" - LA GRADERIA\nEncarna Hernández, «La Niña del Gancho»\n05/12/2016 lagraderia unigirona 1\nL’Encarna Hernández al gener de l’any vinent farà 100 anys, però encara té la vitalitat d’una adolescent. Diu que cada nit somia que encara juga a bàsquet com ja feia al 1931. Fins fa quatre dies les seves vivències estaven en els retalls de diaris, fotos i objectes que guarda des de fa anys a casa seva, però gràcies a l’esforç d’una productora catalana la seva història no quedarà en l’oblit. Amb els seus propis mitjans perquè si haguessin esperat subvencions encara estarien esperant, varen decidir fer un documental de la seva vida sota el pseudònim amb el que se la coneixia … «La niña del gancho».\nFoto: La niña del gancho\nL’Encarna va començar a jugar a l’Atles de Barcelona quan tenia 13 anys, després va jugar al Laietà, Cottet, a la Secció Femenina de la Falange i finalment al Barça, on va jugar-hi deu anys abans de retirar-se al 1953. En aquella època diu que al bàsquet si jugava com al futbol com recorda en una entrevista que fa poc li varen fer al Mundo Deportivo. «Jo quan jugava no estava per res que no fos el partit. Tenia molta agilitat, era a tot arreu, era petita, però corria molt, improvitzava molt. Jugava de defensa, de davanter i de mig centre. Tenia energia, cor i tenia el ganxo, que cal fer amb elegància.»\nL’Encarna se sent orgullosa de l’afecte que està rebent els darrers mesos, especialment per part de les actuals jugadores de la selecció espanyola, a les que considera com les seves filles, no així dels clubs que semblen que en ocasions reneguin de la seva secció femenina d’aquella època. «El Barça ni es recorda que hi vaig ser ni saben que van tenir basket femení. Un dia vaig anar al museu i no hi ha ni una Copa … ‘El museu el tinc jo a casa meva! «.\nAquí deixo una entrevista que li varen fer a la Raquel Barrera directora a la Laia Palau on comenten la seva experiencia arran de conèixer a la «La Niña del Gancho».\nAl Juny d’aquesta any, l’Encarna va poder veure la seva vida inmortalitzada a la pel.lícula.\nPer més informació podeu accedir a la web que han creat per fer-ne difusió: http://www.laninadelgancho.com/\nJornada 11: UNI 82 – Bembibre 62\nL’UNI presenta candidatura per organitzar la Copa\nL’ENTREVISTA: Biargé (La Copa) i Surís (Post partit) | LA GRADERIA DE L´UNI


S’enfronta a 22 mesos de presó per fer una pintada a l’aqüeducte romà de Tarragona | Tots21 | Notícies de Tarragona, Reus, Tarragonés i Baix Camp\nS’enfronta a 22 mesos de presó per fer una pintada a l’aqüeducte romà de Tarragona\nPla general de l’aqüeducte de les Ferreres de Tarragona, conegut com a Pont del Diable. Foto: ACN\nEl fiscal de Medi Ambient de Tarragona demana 1 any i 10 mesos de presó per a un individu acusat de fer una pintada a l’aqüeducte romà de les Ferreres, al municipi de Tarragona. Segons l’acusació pública, el 29 de setembre de 2018 Cosmin O.R. va escriure amb pintura vermella els caràcters ‘C X L 29-09-2018’, flanquejats per dos cors i amb quatre punts en un dels carreus restaurats i de nova factura en la part superior de l’aqüeducte, conegut com el Pont del Diable. Aquesta suposada inscripció amorosa feia, segons el fiscal, que resultés «deslluït i deteriorat a la contemplació com a monument històric des de la part transitable de l’aqüeducte (‘specus’)». L’home està acusat d’un suposat delicte contra el patrimoni històric.\nEn l’escrit d’acusació, el fiscal Ignacio Monreal subratlla que l’aqüeducte és bé cultural d’interès nacional i forma part del conjunt declarat Patrimoni Mundial de la Humanitat per la Unesco l’any 2000, dins el Conjunt Arqueològic de Tàrraco.\nEl fiscal reclama que l’home indemnitzi l’Ajuntament de Tarragona amb 647,35 euros -l’import equivalent a la restauració de la pintada- i que pagui les costes processals. El cas es jutjarà properament als jutjats penals de Tarragona.


Responsabilitat Social Corporativa. Sí o No? - Sabadell Informa!\nInici » Seccions » Opinió » Responsabilitat Social Corporativa. Sí o No?\n16 març 2018 a 12:00\nLa qüestió de si les empreses, a part de la seva responsabilitat jurídica i econòmica, han de ser responsables davant el conjunt de la societat és un tema de debat freqüent en l’actualitat. Els directius de les empreses han de prendre decisions que no només contribuiran a l’increment dels seus beneficis, sinó també a la protecció i el desenvolupament del benestar social.\nLa protecció del benestar social significa que s’ha de procurar que les empreses no prenguin decisions perjudicials per a la societat i que les seves accions tinguin com a objectiu la prevenció de fenòmens socials negatius que puguin resultar de les accions passades de les empreses. El desenvolupament del benestar social fa referència a la implicació de les empreses en diferents actuacions que beneficiïn el país.\nLa idea que les empreses emprenguin activitats en benefici de la societat, coneguda com a Responsabilitat Social Corporativa (RSC), té els seus defensors i els seus detractors. Els primers recorden les paraules de l’economista Samulson, que afirma que les empreses no només poden implicar-se en la responsabilitat social, sinó que haurien de fer-ho per motius ètics. D’altra banda, els detractors de la RSC es basen en les afirmacions d’un altre economista conegut, el noblista Milton Friedman, que defensa que l’objectiu del “món empresarial” és emprendre les activitats que més beneficis comportin per a la empresa, actuant segons les normes de la lliure competència.\nUn altre argument a favor de limitar la responsabilitat social de les empreses són els costos de la mateixa. La participació en activitats en benefici de la societat comporta la necessitat d’invertir part dels recursos econòmics de l’empresa en aquestes activitats. Segons els detractors de la RSC, és la societat qui, en última instància, ha de fer front a aquests costos, ja que això pot comportar menys dividends per als accionistes, salaris més baixos per als treballadors i preus més alts.\nUn altre argument en contra de la RSC es basa en la força econòmica de les empreses, ja que la implicació de las empreses en activitats prosocials podria comportar encara més poder per a les empreses. D’altra banda, els detractors de la idea de la RSC afirmen que les empreses no tenen suficients habilitats en aquesta matèria. Segons ells, es tracta de qüestions que haurien de ser gestionades pel govern o institucions especialitzades, ja que les empreses tenen una visió massa ¨economista¨ i viciada pel desig d’aconseguir el major benefici possible.\nEls crítics de la idea de la RSC també fan referència a la responsabilitat jurídica que les empreses tenen segons la legislació vigent. Segons ells, aquesta responsabilitat jurídica “allibera” les empreses de les seves obligacions morals, ja que les empreses no són subjectes morals – no tenen consciència. En aquest punt, els defensors de la RSC argumenten que les empreses no poden eludir completament la responsabilitat moral de les seves actuacions. En utilitzar recursos naturals existents i emprendre activitats econòmiques concretes les empreses contribueixen a la contaminació del medi ambient i a l’esgotament de recursos naturals. Per això, les empreses haurien de contribuir a la protecció del medi ambient. Segons els defensors de la RSC, afirmar que la implicació de les empreses en activitats en benefici de la societat comporta dotar-les d’un poder massa extens suposa analitzar la qüestió d’una forma molt limitada, ja que les activitats socials de les empreses constitueixen només una part de les matèries incloses en el sistema de responsabilitat social. Les altres matèries incloses són, entre d’altres: treballadors, accionistes, clients, proveïdors, inversors i l’administració pública. En tenir un poder extens i la possibilitat d’influir en les decisions preses a nivell local, estatal o internacional, els directius de les empreses poden demostrar que segueixen un codi ètic en les seves actuacions, que es preocupen pels seus treballadors i que tenen en compte la satisfacció d’un ample grup de destinataris. Per tant, prenen decisions raonables, amb independència de si la decisió és senzilla i òbvia o si hi ha conflicte d’interessos.\nUn altre argument a favor de la RSC és que la implicació de les empreses en activitats en benefici de la societat contribueix a la millora de la imatge de l’empresa. No obstant això, aquest procés és gradual, ja que les empreses han d’emprendre nombrosos esforços per tal d’ésser acceptades i positivament valorades per la comunitat local, els clients, els proveïdors o altres parts interessades. Aquesta millora pot comportar un major nombre de clients, treballadors més qualificats o altres avantatges per a les empreses.\nFinalment, hem de referir-nos a l’objectiu de les empreses de maximitzar els seus beneficis. En aquest punt, trobem divergències en la percepció de la responsabilitat social corporativa pels seus detractors i els seus defensors. Aquests últims no exclouen l’objectiu d’aconseguir beneficis, sinó que no el consideren l’únic objectiu de les activitats econòmiques de les empreses. D’altra banda, els seus detractors consideren els beneficis el principal objectiu estratègic de les empreses. Per tal de donar suport als arguments dels defensors, hem de recordar les paraules de l’economista Charles Handy: “Les empreses necessiten beneficis, com els éssers humans necessiten l’oxigen, però la vida no consisteix tan sols en respirar”.\n#FUB #Renata Marciniak #responsabilitat #RSC


Barcelona tindrà una exposició immersiva de Van Gogh al novembre\nLa Cúpula del Centre Comercial Les Arenes acollirà un mostra on el visitant es podrà submergir en el món sensorial de l’artista\nEls 2.000 metres quadrats de la Cúpula del Centre Comercial Les Arenes seran l’escenari d’una exposició immersiva sobre Vincent Van Gogh, que transita per l’obra de l’artista a través de la seva mirada particular.\nLa mostra, titulada ‘El món de Van Gogh’, vol redefinir el concepte d’“immersiu”, en un moment en què les exposicions d’aquestes característiques estan en auge. Així, ‘El món de Van Gogh’ va més enllà de la projecció de diapositives en alta definició per a crear un univers sensorial de 360 graus a través d’un muntatge multimèdia amb els últims avanços tecnològics per oferir tridimensionalitat, així com simulacions de tacte, olfacte, música original i narració en primera persona.\nLa directora de la mostra, Alejandra Soto, explica que l’època de pandèmia “ha servit de reflexió per poder crear una cosa completament única i veritablement especial” amb la qual volen “obrir al gran públic la figura de Van Gogh d’una manera mai vista”.\nEl visitant quedarà embolcallat per aquest univers multimèdia, que anirà acompanyat d’una banda sonora 100% original i feta pel jove compositor alacantí Adrián Berenguer, que ha creat una música hipnotitzant amb l’objectiu d’ajudar a l’espectador a entrar al món de Vincent Van Gogh. A més, també hi haurà un espai creatiu adreçat als infants, on poden deixar volar la imaginació, pintar i dibuixar com si fossin el mateix Van Gogh.\nL’exposició es podrà visitar del 25 de novembre al 21 de març, des de les 9 fins a les 23 cada dia. Les entrades es poden comprar a la web www.vangogh.es.


Cap Vermell - Entrevista a Biel Bernat, president de "Sol Naixent", en el 30è aniverari de l'associació\nEntrevista a Biel Bernat, president de "Sol Naixent", en el 30è aniverari de l'associació\nL'associació “Sol Naixent” de la Tercera Edat de Cala Rajada compleix enguany 30 anys i, com no podia ser d'altra manera, els seus socis ho celebren com cal. Per aquest motiu, vam anar a parlar amb el president Biel Bernat Forteza, a fin que ens fes cinc cèntims del programa d'activitats i, ja que hi érem, que ens parlàs també de com va l'associació a dia d'avui. El trobàrem en el despatx del local social, acompanyat del secretari, Andreu Gutiérrez, i això és el que ens va dir.\n- L'associació va bastant bé, som devers 300 socis i ara mateix no tenim grans problemes. El que sí que tenim és molta feina, perquè quan vam arribar nosaltres trobàrem un fitxer molt precari, amb manca de dades essencials. Ara, però, estam completant un fitxer complet que, a més, s'acompanya de nous carnets que recullen també l'activitat de cada associat, des del pagament de la quota anual fins a les activitats en què pren part.\n- I aquesta bona gent, com pasa el temps, en el club? Quines són les activitats que oferiu?\n- Bé, aquí tenim servei de bar, perruqueria, bingo tres pics per setmana, ball amb música en viu cada diumenge, jocs de taula, danses del món, informàtica, ioga, tallers de memòria, excursions... En fi, que hi ha moltes activitats per fer i no avorrir-se. A més, estam oberts als suggeriments dels socis a fi d'incorporar activitats noves, sempre que hi hagi un nombre suficient de demandants.\n- I què és, de tot això, el que aprecien més els socis?\n- Les excursions d'un dia, ara mateix no tenen gran demanda, en canvi les sortides de cap de setmana a un hotel, sí que funcionen; en feim cinc o sis cada any, i sempre s'hi apunten al voltant de 30 persones. Enguany també anàrem a Menorca, i en canvi a Eivissa desistírem d'anar-hi, perquè no hi va haver prou demanda.\n- Hi ha una activitat que es practica entre els associats, però que funciona al marge de l'associació. Ens referim al cant coral. Temps enrere, hi va haver problemes interns, amb enfrontaments entre la directiva i la mateixa coral.\n- És així. Ara la coral funciona de manera autònoma. Fins i tot es va canviar el nom de l'agrupació, que ara es diu Coral Cala Rajada. Assagen en el local social, un pic per setmana, o més si hi ha algun concert a la vista. Podem dir que ara hi ha pau.\n- Sempre ens ha fet la impressió que a les associacions de gent gran, allò que funciona millor és el tema de la menjua, els dinarets i els soparets...\n- Sí, l'assumpte gastronòmic sempre sol anar bé. No hi ha celebració que no acabi amb un dinar, i qualsevol excusa és bona per fer un pa amb oli, una xocolatada o una bunyolada. En aquests casos, el que feim, normalment, és demanar una mínima aportació als socis, un euro, normalment, a fi de controlar el nombre d'assistents i no equivocar-nos en les previsions.\n- I per a celebracions, qualsevol excusa és bona, no?\n- Efectivament. Començam per Sant Sebastià, amb el foc tradicional, i després passam pel Dia dels Enamorats, el Dijous Llarder, els dies del Pare i de la Mare, el sopar de Cap d'Any...\n- Canviant de tema, les quotes, es paguen puntualment?\n- Els socis tenen tot l'any per pagar. Ara són 15 euros cada any, i podem dir que la gent paga. A més, ara paguen aquí, directament a l'associació, i nosaltres després ingressam els doblers en el compte corrent. Aquesta és l'única forma de controlar-ho. Abans, per mitjà del banc, sempre teníem problemes per saber qui havia pagat i qui no. D'altra banda, com hem dit, en els nous carnets s'hi fa constar que el soci ha pagat la quota.\n- Teniu altres ingressos, al marge de les quotes?\n- Tenim les aportacions del Consell de Mallorca, que fa a totes les associacions, i les de l'Ajuntament. Aquest, a més, es fa càrrec del manteniment del local social i ens ajuda sempre que fa falta. Pel que fa al tema econòmic, i per a les activitats normals que duim a terme, no tenim problemes.\n- Podríem recordar com està formada la junta directiva de l'associació?\n- Jo mateix, Biel Bernat, en sóc el president; com a vicepresident tenim en Pedro Cabrero; el secretari és n'Andreu Gutiérrez; el tresorer, en Toni Nebot; i els vocals són: Tomeu Riera, Carmen García, Isabel Gallardo, Jaume Gelabert, Pedro Vaquer, Antònia Fuster, Maria Sancho i Maricruz Martínez.\n- L'associació complirà 30 anys el proper 5 de desembre. Estaria bé recordar, amb aquest motiu, qui n'han estat els presidents, en aquest ja llarg període.\n- Idò sí. Els que em precediren en el càrrec foren: Vicenç Nadal Bosch, Antoni Rexach Font, Miquel Ferrer Ginard, Sebastià Ferrer Pascual i Josep Navarro Lop.\n- Ja per acabar, podríem enumerar les activitats programades amb motiu d'aquest trentè aniversari.\n- Les activitats programades són les següents:\n10 d'octubre: Danses del món.\n16 d'octubre: Inici de l'activitat d'informàtica.\n18 d'octubre: Concert de la Banda de Música de Capdepera, a l'església.\n19 d'octubre: Dinar del XXX Aniversari, a Son Sant Martí.\n20 d'octubre: Dissabte de les Verges, bunyolada, amb actuació de “Sa Tuna”.\n24 d'octubre: Actuació conjunta de la Coral Cala Rajada, la Coral Gabellina i la Coral S'Alzinar, a l'església.\n25 d'octubre: Ball de bot i tuna.\n26 d'octubre: Combos de l'Escola de Música.\n7, 8 i 9 de novembre: Cap de setmana a l'hotel Java de can Pastilla.\n5 de desembre: XXX Aniversari. Missa commemorativa i tot seguit sopar per als socis.\nHi ha un bon quefer.\nDes de “Cap Vermell” desitjam llarga vida a l'associació “Sol Naixent”, empesa per aquests joves veterans, amb tantes ganes de fer coses com demostren. Per molts d'anys, amics!